ВЕЋУ ЗА МУЛТИДИСЦИПЛИНАРНЕ СТУДИЈЕ

УНИВЕРЗИТЕТА У БЕОГРАДУ

Студентски трг 1

Београд

Одлуком Већа за мултидисциплинарне последипломске студије Универзитета у Београду од 08. јула 2011.  године, образована је Комисија за оцену и одбрану мастер рада (смер: Teроризам, организовани криминал и безбедност) под насловом ''Албански екстремизам као фактор угрожавања безбедности Републике Србије'', кандидата Дејана Стојковића,  дипл. економисте, у саставу:
-проф. др Драган Симеуновић

-проф. др  Радомир Милашиновић

-проф. др Горан Илић

Након што је прегледала текст мастер рада Комисија подноси Већу за мултидисциплинарне постдипломске студије Универзитета у Београду следећи 

Р Е Ф Е Р А Т

о оцени мастер рада

ОСНОВНИ БИОГРАФСКИ ПОДАЦИ О КАНДИДАТУ

Кандидат Дејан Стојковић је рођен у Београду 1974. године. После завршене Вишe грађевинско- техничкe школe у Београду (1999.) уписао је Факултет за услужни бизнис у Новом Саду који је завршио 2007. године са оценом 8 на дипломском раду на тему „Управљање туристичком дестинацијом“. Даље школовање наставио је на Факултету политичких наука у Београду, где је уписао специјалистичке струковне студије „Тероризам и организовани криминал“ које је завршио 2009. године са просечном оценом 8,75 и оценом 9 на одбрани завршног рада. Од 2000. године радно је ангажован у Безбедносно информативној агенцији (БИА) на пословима службеника.
САДРЖАЈ MAСТЕР РАДА

Увод
I Тероризам
Појам и дефиниција тероризма
Појам и дефиниција екстремизма
II  Битна обележја делатности албанских екстремиста у блиској прошлости
1. Екстремистичко – терористичка делатност у периоду од 1990. до 31.05.2001. године
2. Екстремистичко – терористичка делатност у периоду од 01.06.2001. до 31.05.2005. године
3. Инострана подршка албанском екстремизму у блиској прошлости
4. Неоружане делатности албанских екстремиста против Републике Србије у периоду од 01.06.2005. до 01.06.2006. године
1.  Идеолошке основе албанског екстремизма
2.  Психолошко – пропагандно деловање
3. Обавештајна и контраобавештајна делатност
4. Повезаност терориста са страним обавештајним службама
5. Политичко лобирање
6. Финансирање екстремистичко – терористичке делатности
5. Оружане делатности албанских екстремиста против Републике Србије у периоду од 01.06.2005. до 01.06.2006. године
1. Непосредне жртве албанских екстремиста и терориста
2. Посредне жртве албанских екстремиста и терориста
3. Међународне мисије на Косову и Метохији – међународна заједница
64. Неспремност државних органа, КФОР­а и УНМИК­а за сузбијање   тероризма
.
Закључак
Литература


ОБРАЗЛОЖЕЊЕ

Мастер рад кандидата Дејана Стојковића под називом ''Албански екстремизам као фактор угрожавања безбедности Републике Србије'', урађен је на 87 страна текста са одговарајућом литературом. Структуру рада осим увода, закључка и прилога чине два   поглавља која су подељена на одговарајући број потпоглавља.


У уводу, који уједно представља и први део рада, одређују се предмет и  циљ мастер рада као и методе и технике за прикупљање података. 


Предмет овог мастер рада представља истраживање круцијалних карактеристика албанског екстремизма и тероризма етно-сепаратистичке провенијенције који има велики утицај на дестабилизацију безбедносног система Републике Србије. Општи узроци који рађају ову врсту екстремизма у свету  су бројни. Као најбитније кандидат издваја општу инсурективну тежњу оних етничких група које су незадовољне својим положајем у државама у којима представљају мањину. Сматрајући да свој проблем најбоље могу да реше већим степеном самосталности, те етничке групе настоје да добију већи степен аутономије или сопствену државност, односно да се припоје држави у којој живи њихова матица, уколико нека од тих етничких група има своју матицу ван државе у којој је ситуирана. 

Основна намера овог рада је да се темељно истражи етно­сепаратистички тероризам на територијп Косова и Метохије,  и да се утврде последице које изазива ова врста тероризма на друштвено­политичкој сцени.

На основу  примене адекватне методологије кандидат је прикупио основне податке  који се односе на албанске екстремистичке активности на територији Републике Србије. Кандидат је користио у свом раду као основне методе истраживања: анализу, синтезу, апстракцију, генерализацију, дедукцију и дескриптивну методу.


У првом делу мастер рада кандидат Дејан Стојковић одређује најпре феномен тероризма као сложени облик политичког насиља, да би потом објаснио и феномен екстремизма. Кандидат је добро уочио да иако је сваки екстремизам у исто време тероризам, то не значи и да је сваки екстремизам аналогно томе – тероризам. Кроз анализу валидних дефиниција академског и административног типа кандидат је објашњавао сложеност наведених политичких феномена који кореспондирају са најразличитијим облицима политичког насиља попут претње, принуде, притиска, политичког убиства, атентата, психофизичког злостављања и сл. 

У другом поглављу се испитују битна обележја делатности албанских екстремиста у блиској прошлости. Овај сегмент мастер рада је подељен на велики број потпоглавља у којима се врло детаљно анализирају битни догађаји на територији Косова и Метохије, а тичу се деловања албанских екстремиста. 

У првом потпоглављу се објашњава екстремистичко–терористичка делатност појединих албанских група у периоду од 1990. до 31.05.2001. године. Потом је, у другом потпоглављу, анализирана екстремистичко-терористичка делатност у периоду од 01.06.2001. до 31.05.2005. године са истицањем политичких консенквенци које је оставила за собом. Треће потпоглавље истражује инострану подршку албанском екстремизму  у виду различитих врста економске, војне и логистичке помоћи. Четврто потпоглавље је врло значајно из разлога што описује неоружане делатности албанских екстремиста против Републике Србије у периоду од 01.06.2005. до 01.06.2006. године издвајајући при том утицај идеолошко-пропагандног садржаја, обавештајне и контраобавештајне делатности, политичко лобирање и утицај појединих иностраних обавештајних служби. Пето потпоглавље је посвећено оружаним делатностима албанских екстремиста против Републике Србије у периоду од 01.06.2005. до 01.06.2006. године које су породиле велики број како посредних тако и непосредних жртава. У овом делу је такође истакнута улога међународних мисија КФОР-а и УНМИК-а у сузбијању политичког насиља на просторима КиМ. 

У Закључку се сумирају претходно наведени и аргументацијом поткрепљени ставови у  мастер раду и наглашава се како су главни носиоци екстремистичких активности поред преобучених терориста и сада активних учесника у креирању косовске политичке сцене и  многобројне терористичке организације, које су у спрези са носиоцима политичке власти, али и са организованим криминалом, одакле црпу средства за финансирање својих делатности. Кандидат утврђује да својим деловањем албански екстремисти и терористи не желе само да изазову последице по непосредне жртве, већ и по посредне, односно да утичу на посматраче и спонзоре. У периоду отпочињању преговора за коначно решавање статуса Косова, предвиђа кандидат Дејан Стојковић, могућа мета албанских екстремиста и терориста нису само Срби и остали неалбанци, већ и припадници међународних институција и снага на Космету. 
ЗАКЉУЧАК
Аутор је користио довољан број библиографских јединица из домена примарне и секундарне литературе која је од значаја за израду овог мастер рада.  Избор теме, основна концепција и структура рада, приступи којима се кандидат служи као  и резултати рада дају довољно доказа да је кандидат уложио запажен труд и направио рад који задовољава све критеријуме за позитивну оцену.


На основу анализе мастер рада кандидата Дејана Стојковића под називом  ''Албански екстремизам као фактор угрожавања безбедности Републике Србије'', чланови Комисије су сагласни у оцени да је рад резултат одговарајућег теоријског и емпиријског истраживања. Кандидат је успео да на методолошки коректан начин анализира и изложи све релевантне сегменте одабране теме. Тема мастер рада кандидата Дејана Стојковића је његовим истраживањем потврђена као актуелна и научно и друштвено оправдана. Квалитетна обрада теме је још значајнија ако се има у виду чињеница да је Република Србија пред великим безбедносним изазовима, ризицима и претњама што кореспондира са актуелном друштвено-политичком ситуацијом.

Имајући у виду рад и наведене констатације, Комисија сматра да је рад кандидата Дејана Стојковића под називом  ''Албански екстремизам као фактор угрожавања безбедности Републике Србије'', испунио услове за јавну одбрану.

Београд, 12. децембар 2011.

Комисија:
1. Проф. др Драган Симеуновић, ментор 

 2. Проф. др Радомир Милашиновић, председник 
           3. Проф. др  Горан Илић, члан

